**แผนการจัดการเรียนรู้**

***“ศิลปะเหนือจริง (Surrealism)”***



***ศิลปะเหนือจริง (Surrealism)***

|  |  |  |
| --- | --- | --- |
| ระดับชั้นประถมศึกษาปีที่ 3 | | ทัศนศิลป์ (ศิลปะ) |
| คำอธิบายกิจกรรมการเรียนรู้  ศิลปะเป็นส่วนหนึ่งของชีวิตประจำวัน ล้วนแฝงอยู่ในทุกสิ่งรอบตัวเรา ไม่ว่าจะเป็นเสื้อผ้า ของใช้ ที่อยู่อาศัย ล้วนประกอบด้วยองค์ประกอบพื้นฐานทางศิลปะ นักเรียนควรได้ฝึกการใช้ประสาทสัมผัสทั้ง 5 ในการเรียนรู้ และเชื่อมโยงศิลปะสู่ชีวิตจริง นำไปประยุกต์ใช้ และเห็นคุณค่าของสิ่งรอบตัว อีกทั้งศิลปะยังช่วยพัฒนาให้ผู้เรียนมีความคิดริเริ่มสร้างสรรค์ที่จะทำสิ่งใหม่ๆ มีจินตนาการ ชื่นชมความงาม มีสุนทรียภาพ ซึ่งสิ่งเหล่านี้ล้วนมีผลต่อคุณภาพชีวิตมนุษย์ ที่จะช่วยพัฒนาผู้เรียนทั้งด้านร่างกาย จิตใจ สติปัญญา อารมณ์ ส่งเสริมให้ผู้เรียนมีความเชื่อมั่นในตนเอง อันเป็นพื้นฐานในการทำงานและอยู่ร่วมกันในสังคมได้อย่างมีความสุข | | |
| เวลาเรียนที่แนะนำ | 4 คาบเรียนโดยประมาณ | |
| ทักษะเฉพาะที่พึงมี | ทักษะทางศิลปะ  การคิดวิเคราะห์ การคิดสร้างสรรค์ การคิดแก้ปัญหา  การทำงานเป็นทีม | |
| เนื้อหาที่ใช้ในการประเมิน   * **วิชาศิลปะ (ทัศนศิลป์)** * *การใช้วัสดุอุปกรณ์ในการวาดภาพระบายสี* * *การใช้สี การลงสี การระบายสี* * *การจัดองค์ประกอบศิลป์* | | |

|  |
| --- |
| จุดประสงค์การเรียนรู้ |
| ***ด้านความรู้***   * การใช้เส้น รูปร่าง รูปทรง สี และพื้นผิว วาดภาพถ่ายทอดความคิดความรู้สึก * ความเหมือนและความแตกต่างในงานทัศนศิลป์ ความคิดความรู้สึกที่ถ่ายทอดในงานทัศนศิลป์ * การสร้างจุดเด่น การจัดองค์ประกอบในงานศิลปะ * วัสดุ อุปกรณ์ เทคนิควิธีการในการสร้างงานทัศนศิลป์   ***ด้านทักษะ/กระบวนการ***   * เชื่อมโยงความรู้ทางศิลปะไปสู่การประยุกต์ใช้ในชีวิตจริงได้ * ใช้ความคิดริเริ่มสร้างสรรค์ในการแก้ปัญหาและสร้างสรรค์ชิ้นงานได้ * มีความกล้าในการแสดงอารมณ์และจินตนาการของตนเอง * มีทักษะในการสื่อสาร * มีทักษะในการทำงานเป็นทีม * มีทักษะการคิด   ***ด้านคุณลักษณะ***   * มีความมุ่งมั่นในการทำงาน * มีความสนใจใฝ่เรียนรู้ * มีความประณีต ละเอียดรอบคอบ * มีระเบียบวินัย | |
| เกณฑ์การประเมิน |
| * คุณภาพของแนวคิดของการคิดสะท้อนกลับและการอภิปราย * กระบวนการคิดจากการถามคำถามและการให้เหตุผลในการตอบ * ความคิดเห็นร่วมและความคิดเห็นเดิมที่สะท้อนให้เห็นจากชิ้นงานในห้องเรียน * การคิดวิเคราะห์โจทย์อย่างมีเหตุผลเป็นขั้นเป็นตอน * การคิดสร้างสรรค์ชิ้นงานจากการคิดคำถามและกิจกรรมการเรียนรู้ | |
| ความเชื่อมโยงต่อหลักสูตร |
| * ใช้ภาษาในการสื่อสาร สื่อความหมาย และนำเสนอได้อย่างชัดเจน * ให้เหตุผลประกอบการตัดสินใจและสรุปผลได้อย่างเหมาะสม * สามารถเรียนรู้และเข้าใจในการตั้งคำถาม * มีความคิดริเริ่มสร้างสรรค์ * ให้ความสำคัญและใส่ใจในความรู้สึกของผู้อื่น * รู้จักตนเอง * มีความสามารถในการสื่อสาร การคิด การแก้ปัญหา * มีความสามารถในการใช้ทักษะชีวิต | |
| ความเชื่อมโยงต่อวิชาอื่นๆ ที่เกี่ยวข้องกัน |
| * การเก็บรักษาอุปกรณ์ด้วยกระบวนการของวิชาการงานและพื้นฐานอาชีพ * ศักยภาพในการสร้างสรรค์ผลงาน สังเกต ทดลอง แก้ไขด้วยกระบวนการทางวิทยาศาสตร์ * เชื่อมโยงการอภิปราย แสดงความคิดเห็น และการนำเสนอด้วยศาสตร์ของวิชาภาษาไทย | |

|  |
| --- |
| **เว็บไซต์และสื่อสิ่งพิมพ์อื่นๆ** |
| * ตัวอย่างกิจกรรม Collage * <https://www.youtube.com/watch?v=XmYpfWQFdKI> * <https://www.youtube.com/watch?v=pik-t1sRYes> | | |
| **เครื่องมือและอุปกรณ์การเรียนรู้** | |
| * รูปถ่ายของนักเรียน * สีชอล์ค สีไม้ * กระดาษวาดภาพ * นิตยสารเก่า * กรรไกร * กาว | | |

*ตารางนี้แสดงถึงกระบวนการเรียนรู้ที่ผู้สอนอาจนำไปประยุกต์ใช้และประเมินผลได้ ซึ่งสามารถนำการจัดการเรียนรู้อื่นมามาประยุกต์ใช้ได้ด้วย และผู้สอนอาจหาวิธีปรับกระบวนการเรียนรู้ตามความเหมาะสมของกลุ่มผู้เรียนและสภาพแวดล้อมภายในโรงเรียน*

|  |  |  |  |
| --- | --- | --- | --- |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
| 1 | ชั่วโมงที่  1 | *Kick off*  *กิจกรรม: จินตนาการ*   * ผู้สอนเล่นเกมปั้นมนุษย์ โดยให้ผู้เรียนปั้นตัวเองเป็นรูปต่างๆ ตามคำสั่ง ยกตัวอย่าง เช่น ปั้นรูปช้าง ให้ผู้เรียนใช้ร่างกายแปลงเป็นรูปปั้นช้างให้เหมือนที่สุด โดยผู้สอนอาจเพิ่มความยากของโจทย์และจำนวนคนมากขึ้น เช่น จับกลุ่ม 3 คน ปั้นรูปชิงช้าสวรรค์ กลุ่มไหนช้าสุดอาจให้ถูกทำโทษด้วยการออกกำลังกายกระโดดตบ ซิทอัพ ฯลฯ * ผู้สอนให้ผู้เรียนจินตนาการว่า หากเราสามารถเข้าไปอยู่ในผลงานศิลปะและสามารถเป็นอะไรก็ได้ ทำอะไรก็ได้ ผู้เรียนอยากทำสิ่งใด ที่ไหน อย่างไร ให้ผู้เรียนร่วมกันแสดงความคิดเห็น * ผู้สอนนำภาพตัวอย่างผลงานศิลปะที่มีความเหนือจริงมาให้ผู้เรียนดู ร่วมกันอภิปรายถึงทัศนธาตุ เทคนิควิธีการ และความหมายตามที่ผู้เรียนเข้าใจ * ผู้สอนแนะนำ ชี้ให้เห็นถึงเทคนิคที่ดีในการจัดองค์ประกอบภาพให้มีจุดเด่น และให้ผู้เรียนร่างภาพและเขียนบรรยายเล่าเรื่องราวในภาพนั้น * ผู้สอนสั่งงานให้ผู้เรียนนำภาพถ่ายของตนเองและนิตยสารเก่ามาในคาบถัดไป | * ผู้เรียนสามารถตอบคำถามได้ * ผู้เรียนสามารถอธิบายเหตุผลในการได้มาซึ่งคำตอบได้ * ผู้เรียนสามารถแสดงความคิดเห็นได้อย่างมีเหตุมีผล เมื่อคิดเห็นต่างกับผู้อื่น * ผู้เรียนสามารถอธิบายจุดเด่นในการจัดองค์ประกอบของภาพผลงานศิลปะได้ |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
| 2 | ชั่วโมงที่  2 - 3 | *กิจกรรม:* *ศิลปะเหนือจริง*  “ศิลปะเหนือจริง” เป็นกิจกรรมที่ฝึกให้ผู้เรียนได้ใช้จินตนาการความคิดสร้างสรรค์อย่างเต็มที่ ในการสร้างสรรค์เรื่องราวผ่านผลงานศิลปะที่มีผู้เรียนหรือตนเองเป็นส่วนหนึ่งในงานศิลปะนั้น อีกทั้งได้ฝึกเทคนิคใหม่ (Collage) โดยนำนิตยสารเก่ามาสร้างสรรค์ผลงานศิลปะใหม่ๆ ฝึกการใช้กล้ามเนื้อมือประสานกับตาที่ต้องตัดรูปภาพต่างๆ จากนิตยสารให้ออกมาสวยงาม ผสมผสานกับการวาดภาพระบายสี และจัดวางองค์ประกอบให้เกิดเป็นเรื่องราวเหนือจินตนาการ ซึ่งมีวัสดุอุปกรณ์ที่ต้องใช้ ดังนี้   * *รูปถ่ายของนักเรียน* * *นิตยสารเก่า* * *สีชอล์ค สีไม้* * *กรรไกร* * *กาว* * *กระดาษ* * ผู้สอนให้ผู้เรียนร่วมกันอภิปรายถึงความสำคัญของ หนังสือ นิตยสารต่างๆ และโลกในยุคปัจจุบันที่หนังสือเริ่มมีบทบาทน้อยลง *เราสามารถนำหนังสือหรือนิตยสารเก่าต่างๆ มาทำอะไรได้บ้าง* * ผู้สอนแนะนำเทคนิควิธีการภาพปะติด ให้ผู้เรียนร่วมกันแสดงความคิดเห็นถึง กระบวนการทำงานที่ต้องใช้ภาพถ่ายและภาพจากหนังสือมาสร้างผลงานศิลปะ จะทำอย่างไรให้ผลงานออกมาประณีตสวยงาม และแลกเปลี่ยนไอเดียต่างๆ ร่วมกัน | * การคิดสร้างสรรค์ชิ้นงานจากการเรียนรู้ * กระบวนการคิดจากการถามคำถามและการให้เหตุผลในการตอบ * ผู้เรียนสามารถแสดงความคิดเห็นได้อย่างมีเหตุมีผล เมื่อคิดเห็นต่างกับผู้อื่น * ผู้เรียนสามารถเลือกใช้วัสดุอุปกรณ์ได้อย่างเหมาะสม * กระบวนการทำงาน |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
|  |  | * ผู้สอนให้ผู้เรียนนำรูปถ่ายของตนเอง มาสร้างสรรค์เป็นงานศิลปะด้วยเทคนิคภาพปะติดและการวาดภาพระบายสี ในหัวข้อศิลปะเหนือจริงตามจินตนาการ ให้ผู้เรียนถ่ายทอดความคิดและจินตนาการเป็นเรื่องราวหากสามารถเข้าไปอยู่ในงานศิลปะได้ ผู้เรียนอยากทำอะไร ที่ไหน อย่างไรบ้าง โดยจะต้องเป็นสิ่งที่ไม่สามารถเกิดขึ้นในโลกของความเป็นจริงได้ ซึ่งขณะทำกิจกรรมผู้สอนอาจคอยเดินสำรวจและสอบถามถึงแนวคิดในการสร้างสรรค์ผลงานของผู้เรียนเป็นระยะ |  |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
| 3 | ชั่วโมงที่  4 | *กิจกรรม:* *Gallery Walk*   * ให้ผู้สอนและผู้เรียนร่วมกันนำผลงานของทุกคนมาจัดแสดงภายในห้องเรียน อาจใช้วิธีการแขวนภาพหรือวางบนโต๊ะเรียน เพื่อให้ง่ายต่อการเคลื่อนย้ายและนำไปทำกิจกรรมต่อไป * ผู้สอนแจกกระดาษ Post-it ให้ผู้เรียนเขียนชื่นชมหรือให้กำลังใจแล้วนำไปแปะบนผลงานที่ผู้เรียนชื่นชอบ โดยให้ผู้เรียนเดินชมผลงาน แลกเปลี่ยนเรียนรู้ร่วมกันอย่างอิสระ และสร้างบรรยากาศของความเป็นกัลยาณมิตรที่ดีต่อกัน * เมื่อชมผลงานเรียบร้อยแล้ว ให้ผู้เรียนหยิบผลงานของตนเองมานั่งล้อมวงเพื่อ Show & Share ผลงานร่วมกัน * ให้ผู้เรียนนำเสนอผลงานของตนเอง โดยเน้นไปที่การเล่าเรื่องราวในภาพ กระบวนการสร้างสรรค์ผลงาน ทัศนธาตุที่ผู้เรียนเลือกใช้ สิ่งที่ชอบในงานของตนเองหรือสิ่งที่อยากพัฒนาต่อ และอาจให้ผู้เรียนคนอื่นๆ บอกถึงสิ่งที่ชื่นชอบในงานของเพื่อนด้วย * ผู้สอนและผู้เรียนร่วมกันอภิปรายและสรุปถึงเทคนิควิธีการในการสร้างสรรค์ผลงานศิลปะด้วยเทคนิคปะติด และประโยชน์ของการนำนิตยสารเก่ามาทำงานศิลปะ | * การคิดสร้างสรรค์ชิ้นงานจากการเรียนรู้ * ผู้เรียนสามารถอธิบายเหตุผล และกระบวนการในการสร้างสรรค์ผลงานได้ * กระบวนการคิดจากการถามคำถามและการให้เหตุผลในการตอบ * กระบวนการทำงาน |

|  |  |  |  |  |
| --- | --- | --- | --- | --- |
|  | *ความคิดสร้างสรรค์*  *ระดมความคิดพร้อมค้นหาคำตอบ* | *ลำดับขั้นตอน*  ***(ลำดับขั้นก่อนหน้านี้)*** | ***การคิดอย่างมีวิจารณญาณ***  *ตั้งคำถามและประเมินความคิดและการสร้างผลงาน* | *ลำดับขั้นตอน*  ***(ลำดับขั้นก่อนหน้านี้)*** |
| ***จินตนาการ*** | * ใช้ความรู้สึก ใช้ความเห็นอกเห็นใจ   การสังเกต และอธิบายความเชื่อมโยง  ของความรู้ที่ได้รับไปสู่การประยุกต์ใช้   * สำรวจ ค้นหา ระดมความคิด | * 1, 2 * 2 | * ทำความเข้าใจกรอบแนวคิดและขอบเขตของการสร้างผลงาน * ทบทวนความรู้ ความคิดเห็น และเปรียบเทียบเพื่อหามุมมองในการสร้างผลงาน | * 1, 2 * 1, 2 |
| ***สอบถาม*** | * เพื่อสร้างความสัมพันธ์ สร้างมุมมองเชิงบูรณาการ สร้างวินัย และอื่นๆ * ลองเล่นหรือทำสิ่งที่แตกต่าง เพิ่มความเสี่ยงและคิดนอกกรอบ | * 1, 2, 3 * 2 | * ระบุจุดแข็งและจุดอ่อนของผลงานกับข้อโต้แย้ง คำอ้างและความเชื่อ * ความท้าทายในกระบวนการสร้างผลงาน ตรวจสอบความถูกต้อง วิเคราะห์ช่องว่างในการเรียนรู้ | * 3 * 2, 3 |
| ***ลงมือทำ***  ***และแบ่งปัน*** | * นึกภาพ แสดงสิ่งที่คิด ผลิต คิดค้นวิธีการใหม่ๆ หาวิธีการพัฒนาผลงาน * ชื่นชมมุมมองความแปลกใหม่ในการสร้างผลงาน | * 2 * 2,3 | * ประเมิน หาพื้นฐาน แสดงความคิดเห็น   มีผลิตผลเชิงตรรกะ มีเกณฑ์จริยธรรม  หรือสุนทรียศาสตร์ มีการหาเหตุผล   * ตระหนักถึงอคติทางมุมมองของตนเอง (ตามที่ได้รับจากผู้อื่น) ความไม่แน่นอน ข้อจำกัดของวิธีการสร้างผลงาน | * 3 * 3 |

*เกณฑ์การให้คะแนนนี้ได้กล่าวถึงเพียงมิติเดียวในส่วนของการให้คะแนนทั่วไปตามที่อธิบายข้างต้น นับเป็นวิธีหนึ่งที่แสดงให้เห็นว่าครูผู้สอนสามารถอธิบายและให้คะแนนตามผลงานของผู้เรียน ขอแนะนำว่าครูผู้สอนควรกำหนดระดับของความสำเร็จในมิติอื่นๆ ของเกณฑ์การให้คะแนนด้วย*

|  |  |  |  |  |
| --- | --- | --- | --- | --- |
| ***ระดับการคิด*** | ***ระดับ 1*** | ***ระดับ2*** | ***ระดับ3*** | ***ระดับ4*** |
| ***จินตนาการ***  *ความรู้สึก ความเอาใจใส่ การสังเกต*  *การอธิบายเพื่อเชื่อมโยงระหว่างความรู้ที่ได้รับไปสู่การประยุกต์ใช้*  ***(ขั้นตอนที่ 1, 2)*** | ผู้เรียนแสดงให้เห็นการให้  ความร่วมมือกับกิจกรรม  น้อย | ผู้เรียนแสดงให้เห็นการให้  ความร่วมมือกับกิจกรรม  ค่อนข้างน้อย | ผู้เรียนแสดงให้เห็นการให้  ความร่วมมือกับกิจกรรม  อย่างชัดเจน | ผู้เรียนแสดงให้เห็น  ความกระตือรือร้นและมีส่วนร่วม  ในกิจกรรมอย่างชัดเจน |
| ***ลงมือทำและแบ่งปัน***  *แสดงสิ่งที่คิด ค้นหาวิธีการสร้างสรรค์ผลงานใหม่ๆ หาวิธีพัฒนาผลงาน ชื่นชมมุมมองความแปลกใหม่ในการสร้างผลงาน*  ***(ขั้นตอนที่ 2, 3 )*** | ผลงานและการอธิบายกระบวนการสร้างผลงาน ยังมีข้อจำกัดของการยกตัวอย่างประกอบเหตุและผลของการได้มาซึ่งวิธีการสร้างสรรค์ผลงาน | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการบ้าง แต่ยังเบี่ยงเบนไปจากความรู้เดิมเล็กน้อย | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการที่ชัดเจน มีการอ้างอิงสิ่งที่ได้เรียนรู้มาเชื่อมโยงประกอบ มีเหตุผลที่น่าเชื่อถือ มีการอภิปรายแนวคิดเพิ่มเติมแต่แนวคิดยังคล้ายกับที่เคยมีมาก่อนหน้านี้ แต่ปรับใหม่เป็นรูปแบบของตัวเอง | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการที่ชัดเจน มีการอ้างอิงสิ่งที่ได้เรียนรู้มาเชื่อมโยงประกอบ มีเหตุผลที่น่าเชื่อถือ มีการอภิปรายแนวคิดเพิ่มเติมที่ต่างไปจากที่เคยมีมาแต่เดิมเป็นตัวของตัวเองชัดเจน |